Sklep X Ips 556/2008
Sodna praksa Vrhovnega sodišča, 2008-09-03

gradbeno dovoljenje - revizija - dovoljenost - trditveno in dokazno breme - vrednost spornega predmeta

Ker gre v obravnavani zadevi za spor glede izdaje gradbenega dovoljenja – legalizacije gradnje, ne gre za spor, v katerem bi bila pravica oziroma obveznost stranke vrednostno izražena, zato dovolitev revizije po 1. točki 2. odstavka 83. člena ZUS-1 ne pride v poštev. Zgolj navedba vrednosti spornega predmeta na uvodni strani vloge – revizije, brez kakršnekoli dodatne navedbe v zvezi z dovoljenostjo revizije, po stališču Vrhovnega sodišča RS za dovolitev revizije ne zadostuje.

Zoper sodbo sodišča prve stopnje, št. U 2919/2006-6 z dne 26.6.2008, je tožeča stranka po odvetniku dne 31.7.2008 vložila revizijo.

S pravnomočno sodbo, ki se izpodbija z revizijo, je sodišče prve stopnje na podlagi 1. odstavka 63. člena Zakona o upravnem sporu (ZUS-1; Uradni list RS, št. 105/06 in 26/07 – sklep US) v zvezi z 2. odstavkom 105. člena ZUS-1 zavrnilo tožbo tožnikov zoper odločbo tožene stranke z dne 17.11.2006. S to odločbo je tožena stranka zavrnila pritožbo tožnikov zoper odločbo Upravne enote Kamnik z dne 24.8.2005, s katero je prvostopenjski upravni organ zavrnil zahtevek A.A. za izdajo gradbenega dovoljenja za gradnjo – legalizacijo nadstreška in garaže za tovornjak na zemljiščih s parc. št.... in .... k.o. ....

V upravnem sporu je revizija dovoljena, če je podan eden izmed pogojev za njeno dovolitev, določen v 2. odstavku 83. člena Zakona o upravnem sporu (ZUS-1; Uradni list RS, št. 105/06 in 26/07 – sklep US). Po ustaljeni upravno-sodni praksi Vrhovnega sodišča RS je trditveno in dokazno breme o obstoju pogojev za dovolitev revizije na strani revidentov, saj revizije po uradni dolžnosti ni mogoče dovoliti oziroma uvesti. O ustavnosti tega stališča se je izreklo tudi Ustavno sodišče RS, ki je v sklepu, št. Up-858/08 z dne 3.6.2008, ugotovilo, da to stališče ni v nasprotju z Ustavo RS.

Revidenta uveljavljata dovolitev revizije po 1. točki 2. odstavka 83. člena ZUS-1.

Po določbi 1. točke 2. odstavka 83. člena ZUS-1 je revizija dovoljena, če vrednost izpodbijanega dela dokončnega upravnega akt oziroma pravnomočne sodbe, če je sodišče odločalo meritorno, v zadevah, v katerih je pravica ali obveznost stranke izražena v denarni vrednosti, presega 20.000 EUR. Iz navedenega izhaja, da je revizija po navedeni določbi dovoljena le, če gre za zadeve, v katerih je pravica ali obveznost stranke izražena v denarni vrednosti, vrednost izpodbijanega dela pa presega 20.000 EUR. Ker gre v obravnavani zadevi za spor glede izdaje gradbenega dovoljenja – legalizacije gradnje, ne gre za spor, v katerem bi bila pravica oziroma obveznost stranke vrednostno izražena, zato dovolitev revizije po 1. točki 2. odstavka 83. člena ZUS-1 ne pride v poštev. Navedba vrednosti spornega predmeta (pcto. 25.000,00 EUR) na uvodni strani vloge - revizije brez kakršnekoli dodatne povezave v zvezi z dovoljenostjo revizije po 1. točki 2. odstavka 83. člena ZUS-1 namreč ne izkazuje izpolnjevanja pogoja iz navedene določbe.

Ker revidenta nista izkazala nobenega od zatrjevanih pogojev za dovolitev revizije iz 2. odstavka 83. člena ZUS-1, je Vrhovno sodišče RS revizijo zavrglo kot nedovoljeno na podlagi 89. člena ZUS-1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.

Sklep X Ips 137/2008, enako tudi X Ips 123/2008